
I. CREŞTINISMUL

- Consideraţii generale - 

 

 

Adoptarea creştinismului ca religie de stat la Roma a antrenat o serie de măsuri luate de împăraţii ce s-au succedat după Constantin, până în perioada lui Valentin, Valens şi Teodosiu. Capitalele "Romei orientale" (Bizanţului) şi ale Romei occidentale au devenit cele două centre religioase şi politice ale lumii creştine. Istoria statelor germane oferă exemple ale unor metode foarte diferite pentru convertirea la creştinism a galilor, lombarzilor, francilor, saxonilor şi scandinavilor.

Un nou tip de stat creştin, statul slav, a luat naştere prin introducerea creştinismului de Marele Cneaz de Kiev. 

Cu toate că a fost un creştinism ortodox, originar din Bizanţ, condiţiile politice ale noului stat oriental erau diferite de condiţiile celor vechi. Şi, după ruptura dintre Orient şi Occident (produsă la 1054), lumea nouă a cunoscut două soluţii diferite la problemele Bisericii şi statelor. Prima perioadă cuprinde epoca originii şi dezvoltării comunităţii creştine, constituirea Bisericii sub conducerea episcopilor, formularea teoretică a principiilor sale, organizarea reală a administraţiei pe tot cuprinsul Imperiului Roman şi, în fine, persecuţiile la care a fost supusă de către stat, deoarece refuza să participe la cultul oficial.

A doua perioadă este marcată de adoptarea cultului creştin ca religie de stat (325) şi împărţirea în două imperii (395). A urmat apoi o exterminare graduală a cultelor păgâne tradiţionale şi a altor culte importante. În urma excluderii sau a exodului grupurilor disidente, numite de către Biserică eretice sau schismatice, s-au stabilit comunităţi minoritare. Relaţiile lor cu statul au fost deseori total diferite de cele ale corpului ecleziastic principal. Situaţia s-a modificat în timpul apariţiei statelor germane. Începând din momentul acesta, Biserica de la Roma, cuprinzând majoritatea zdrobitoare a creştinilor din Occident, a trebuit să ţină seama de o întreagă varietate de state.

În această perioadă au fost puse fundamentele concepţiei despre un jus eclesiasticum, care, plecând de la sursele creştine pentru a-i da o interpretare catolică şi utilizând metodele jurisprudenţei romane, a reglementat şi a definit constituirea Civitas Christiana.

A treia perioadă începe din timpul carolingienilor şi ţine până la sfârşitul secolului XIV. A fost perioada marii lupte între Biserica romană, reprezentând majoritatea creştinătăţii, şi pretenţiile sale din ce în ce mai mari faţă de autoritate.

Cu toate că s-a format un anumit număr de state naţionale cu care Biserica a avut dispute (Franţa, Anglia, Spania etc.), conflictul democratic a ajuns la paroxism în lupta dintre Papi şi împăraţii romano-germani.

Organizarea noului corp ecleziastic a făcut noi progrese şi a atins apogeul în elaborarea doctrinei şi a cultului Bisericii medievale.

În Biserică a continuat procesul de centralizare, ceea ce a contribuit în mod considerabil la lărgirea jurisdicţiei acestui Pontifex Maximus al său. Cererile laicilor şi ale episcopilor de a participa la luarea deciziilor vitale şi la conducerea Bisericii au fost respinse, chiar dacă nu într-o manieră absolută.

Ruptura unităţii spirituale din Occident a fost efectuată prin reformă şi urmată de stabilirea comunităţilor creştine şi independente, ce pretindeau a reprezenta adevărata Biserică. După reformă, statele europene au avut de ales între trei posibilităţi:

· să îmbrăţişeze şi să stabilească una dintre credinţele reformate ca religie oficială de stat;

· să rămână loiale credinţei tradiţionale şi comunităţii religioase stabilite;

· să refuze orice identificare cu vreunul dintre cultele prezente

Spania, Franţa şi statele italiene au ales a doua soluţie; Saxa, Prusia şi Suedia, prima soluţie, iar micul stat Rhode Island, prin declaraţia sa de toleranţă, a treia soluţie.

State ca Franţa, Anglia, Olanda sau statele germane au trecut prin faze variabile. În toate ţările europene, vechiul adagiu cujus regio ejus religio (o lege, o credinţă, un rege) a rămas cuvântul de ordine, iar monarhul a determinat crezul supuşilor săi.

În epoca reformei, existau în Europa cel puţin cinci tipuri de "state creştine":

· ortodox-oriental;

· romano-catolic;

· reformat;

· anglican;

· luteran.

O dată cu integrarea puterii politice, problema naturii şi a limitelor monarhului a devenit o chestiune spinoasă, cea a jurisdicţiei în materie seculară şi spirituală trebuia să fie soluţionată, iar relaţiile monarhului cu supuşii săi cereau o nouă definiţie.

Pentru soluţionarea problemei religie-stat, s-a încercat, pentru început, stabilirea unui stat creştin, pe principii radical reformate. El a fost realizat în statul anabaptist de la Zwickau şi Münster, în statele "puritane" din Noua Anglie şi, mai târziu, în Pennsylvania.

În al doilea rând, s-a insistat asupra separării sferelor Bisericii Statului: această mişcare a fost favorizată de ideea unui contract din ce în ce mai favorabil, atât în ceea ce priveşte teoria religioasă, cât şi în ceea ce priveşte politica.

Secolul XVIII a fost martorul punerii în practică a acestor principii de către conducătorii luminaţi printr-o educaţie adecvată, făcând abstracţie de obedienţa lor religioasă, şi prin guvernele republicane create de asemenea tendinţe şi mai puţin ataşate unei denominaţii sau alteia.

Timpurile moderne au condus, aşadar, spre situaţia studiată mai sus: creşterea şi întărirea responsabilităţii religioase individuale şi recunoaşterea acestor drepturi, chiar şi atunci când statul a ales una sau alta dintre religii.

A trebuit, însă, aşteptat secolul XX pentru ca această tradiţie să fie abandonată.

Totalitarismele secolului XX au supus la un examen dur resursele mesianice ale bisericii postconstantiniene. Culturile creştine îşi pierduseră dualismul, dimensiunea mesianică şi eshatologică, erau sărăcite şi statice din raţiuni intelectuale şi practice.

Surogatele mesianice necontrolate apar tocmai pe fondul unei paralizii a vieţii creştine. Bisericile îşi animaseră contextul modern. Continuau să predice pioasa resemnare în faţa voinţei divine într-o lume care, atât economic, cât şi politic, era caracterizată prin dinamism şi prin asumarea voluntară a păcatelor umane. Bisericile, de secole conservatoare în atitudinea lor politică şi legate de putere, încurcate într-un loialism şi o docilitate care depăşeau supunerea cerută de tradiţie, s-au complăcut într-o atitudine de conformism silenţios.

Pierduseră exerciţiul de a lua poziţie publică faţă de puterea Cezarului, autoritatea religioasă abandonase domeniul public, cel în care trebuia să reziste puterii criminale.

"Într-adevăr, învăţăturile biblice, care constituie partea esenţială a mesajului creştin, treceau pe plan secund, înlocuite fiind de cultul autorităţii, de tradiţiile antirevoluţionare ale secolului XIX, de obiceiurile antiiudaice, de conformismul faţă de putere, de ideea că nazismul ar fi un sprijin împotriva bolşevismului.

Se pare că puterea religioasă demisionase de la libertate. Nu apar decât atitudini martirice personale, atât în Răsărit, cât şi în Apus, faţă de puterea totalitară. Bisericile se legau de contexte istorice, culturale, sociale, politice, care funcţionau cu valoare de dogmă. Tradiţia antidemocratică şi antiliberală catolică asociată antiiudaismului teologic şi antisemitismului cultural şi politic, pe fondul unei excesive instituţionalizări a creştinismului, au împiedicat, spre exemplu, rezistenţa acesteia la idolatria nazistă.

Istoria punea, astfel, în discuţie forme ecleziale, o teologie, un drept, reprezentări intelectuale şi obişnuinţe practice, un complex politico-religios care eşuează în sfera publică, în faţa tăvălugului totalitar al unei idolatrii a omului: Supraomul şi Supraclasa.

În S.U.A. apare un creştinism favorabil democraţiei şi republicii, ca reacţie la creştinismul politizat al vechiului continent.

În Franţa, ca în întreaga Europă, religia a fost prea mult timp legată de putere, prea mult amestecată cu patimile amare ale acestei lumi, devenind aproape la fel de fragilă ca puterile părinteşti.

Tocqueville, în analiza raportului putere-religie, sublinia că adevărul religiei se sprijină pe veşnicie, ea sfidează timpul.

Jean-Claude Eslin subliniază că societatea democratică contemporană acordă lui Dumnezeu, Dumnezeul necunoscut, locul vid, fără de care societatea nu poate funcţiona. Nici o societate nu poate dura fără această perspectivă a transcendenţei, indiferent dacă o afirmă conştient sau nu, indiferent dacă Dumnezeul necunoscut devine sau nu Dumnezeul întrupat cu care omul poate ajunge la cea mai intimă convieţuire.

Fiinţa umană nu poate exista limitându-se la perspectiva lumii acesteia.

 

 

II. Identitate religioasă

 

 

Libertăţile religioase ocupă un loc aparte în cadrul drepturilor şi libertăţilor fundamentale ale omului.

După cum este cunoscut, statele nu pot deroga de la drepturile şi libertăţile religioase nici în situaţiile de urgenţă publică, de pericol pentru existenţa naţiunii, conform art.4 din Pactul internaţional asupra drepturilor civile şi politice.

Încă de la apariţia lor, religiile şi-au propus modelarea fiinţei umane, pregătirea copiilor şi tinerilor pentru a se integra în viaţa comunităţilor religioase, pentru a deveni mai buni cetăţeni ai formaţiunilor socio-politice sau statale.

Toate bisericile creştine istorice s-au preocupat de elaborarea teologiei morale, a moralei religioase şi de perfecţionare a activităţii de catehizare.

În perioada renascentistă şi după începerea procesului general de secularizare a societăţii, au intervenit o serie de schimbări în rolul educativ al religiei. Alături de biserici, au apărut instituţiile laice, care au început să se preocupe de educarea şi formarea copiilor şi tineretului, trecându-se, astfel, de la monopolul bisericii în acest domeniu de activitate la existenţa mai multor instituţii educative.

Concepţia care a stat la baza organizării şi funcţionării instituţiilor laice, programele şcolare şi cunoştinţele predate elevilor s-au eliberat treptat de influenţa bisericilor.

În timpul Renaşterii, teologii şi unii intelectuali laici au purtat ample dezbateri referitoare la conceptul de morală laică, la posibilitatea sau imposibilitatea ca acesta să îndeplinească funcţia de modelare morală a societăţii. Din păcate, atât în plan general, cât şi în planul educaţiei copiilor şi tinerilor, din partea unor biserici s-au manifestat tendinţe şi pretenţii monopoliste, clericaliste, iar din partea unor state şi a unor intelectuali laici tendinţe şi pretenţii antibisericeşti şi chiar antireligioase.

Această confruntare teologică, teoretică şi politică a adus daune atât bisericii, cât şi forţelor laice. Cel mai mult au avut de suferit copiii, tinerii şi societatea, din cauza scăderii randamentului procesului educativ şi formativ, a anomaliilor intervenite în domeniul vieţii morale.

În unele ţări socialiste, îndepărtarea elevilor de valorile şi modalităţile educaţiei religioase s-a făcut prin impunerea ideologiei ateiste.

 

ROLUL SOCIAL AL RELIGIEI

 

Cunoaşterea de către copii şi tineri a Bibliei, a principalelor noţiuni de teologie morală, a moralei religioase, a altor cunoştinţe despre religie este importantă din următoarele motive:

1. Marile religii au sacralizat şi au legitimat acele concepţii şi practici umane care au permis realizarea stabilităţii, funcţionalităţii şi progresului societăţii umane. Teologii au justificat şi au legitimat Biblia şi au transformat în valori religioase aceste practici şi concepţii umane.

2. Bisericile au fost preocupate de pregătirea credincioşilor pentru integrarea în societate, pentru adaptarea lor la cerinţele societăţii. Această funcţie a fost îndeplinită prin elaborarea unor concepţii şi învăţături teologice, a unor practici cultice.

3. Bisericile au fost preocupate de formarea şi educarea copiilor şi tinerilor, de dotarea lor cu cunoştinţele şi deprinderile sociale necesare formării şi dezvoltării personalităţii umane, transformării lor în membri apreciaţi ai bisericilor şi în cetăţeni harnici şi cinstiţi ai comunităţilor socio-umane în care trăiau.

Guizot afirma: "Este necesar ca această instituţie să fie eficientă şi utilă din punct de vedere social, să fie profundă şi religioasă…. Trebuie ca educaţia populară să fie realizată în cadrul unei atmosfere religioase, iar impresiile şi obişnuinţele religioase să penetreze acest mediu din toate părţile. Aceasta înseamnă ca, în şcolile primare, influenţa religioasă să fie o prezenţă obişnuită".

4. Bisericile au dispus întotdeauna de mijloacele şi modalităţile specifice, existente numai în proprietatea lor, pentru a justifica şi a impune anumite concepţii şi comportamente umane.

Religia beneficiază de mesaje, proiecte şi mecanisme de stimulare şi compensaţie, care au randament foarte ridicat în activitatea de educare a copiilor şi tineretului. Puritatea lor morală, gradul sporit de sensibilitate, afectivitatea şi imaginaţia constituie o materie primă ideală pentru demersul religios de formare a caracterelor.

Concepţiile şi practicile ca bunătatea şi puterea lui Dumnezeu, păcatul, pocăinţa, mântuirea, faptele bune, raiul şi iadul au avut o influenţă formativă deosebită asupra majorităţii credincioşilor, dar mai ales în cazul unora au îndeplinit funcţii morale de o însemnătate deosebită, pe care nu ar fi reuşit să le suplinească nici o instanţă laică.

Într-un document cu caracter enciclopedic sunt enumerate 520 de culte, credinţe, comunităţi şi alte grupuri religioase. Dintre acestea enumerăm:

· budhismul, cu 77 de curente, în aproape toate ţările din Asia de sud-est, dar şi în Rusia, Anglia şi SUA;

· creştinismul, cu 154 de curente, dintre care cel catolic, cel ortodox cu biserici independente şi organizaţii de biserici (Bisericile Congregaţionale est-europene, Congresul Mondial al Bisericilor);

· hinduismul, cu 53 de curente, majoritatea în ţările subcontinentului indian;

· islamul, cu 69 de curente, în mai multe ţări şi zone geografice, principalele fiind cele ale suniţilor şi şiinţilor;

· iudaismul, cu 56 de curente, Israel;

· noi mişcări religioase - 68 de curente, mai ales pe continentul african, dar şi în alte zone;

· religiile tradiţionale, 12 curente, în general acceptate de popoarele autohtone africane, australiene, Noua Zeelandă;

· shintoismul, 10 curente, mai ales în Japonia;

· sikhismul, 7 curente, India.

Răspândirea şi existenţa unor asemenea religii şi curente în toate zonele lumii este recunoscută. Ele se regăsesc alături, se formează şi se dezvoltă, unele se divid sau capătă noi valenţe şi se rup de curentul originar.

Istoria demonstrează că intoleranţa religioasă a generat mai multe războaie şi suferinţe umane decât orice alt tip de discriminare şi respingere: de la războaiele sfinte şi cruciade, la inchiziţie, persecuţii religioase sau alte expresii violente ale intoleranţei, din secolul XX.

Istoria abundă în războaie având drept cauză intoleranţa religioasă contra evreilor, a creştin-ortodocşilor şi musulmanilor în secolele XI-XV, războaie religioase în secolul XVI, războiul de 30 de ani, războaiele între creştinătate şi Islam, în secolele VII-XIX.

Majoritatea religiilor au propovăduit un număr de comandamente care au influenţat profund dreptul internaţional, între care cel mai important: "tratează pe celălalt aşa cum îţi doreşti să fii tratat" sau, cum spun românii, "ce ţie nu-ţi place, altuia nu-i face".

Intoleranţa religioasă sau inegalitatea între credinţele practicate se manifestă şi în zilele noastre. În numeroase state are loc o competiţie, uneori surdă, între biserici, pentru atragerea de credincioşi, pentru prozelitism care adesea duce la confruntări. În unele locuri există dispute deschise pentru lăcaşurile de cult, imobile şi alte bunuri, dispute cu rădăcini istorice mai îndepărtate sau mai apropiate.

Realitatea arată că încălcările libertăţilor religioase, intoleranţa religioasă constituie un fenomen complex.

Principalele cauze ale acestor fenomene sunt ignoranţa şi neînţelegerea, necunoaşterea elementelor fundamentale ale unor religii, nesiguranţa şi teama faţă de tendinţele spre globalizare şi laicizare, decurgând din evoluţiile economice şi tehnologice şi, uneori, tensiunile sociale care, atunci când se suprapun peste diferitele credinţe, provoacă intoleranţa religioasă.

Problema intoleranţei religioase trebuie văzută, desigur, prin prisma obligaţiilor cultelor religioase, a slujitorilor lor şi a credincioşilor, de a respecta legile ţărilor, drepturile şi libertăţile altor persoane, îndeosebi cele religioase.

Libertăţile religioase pot fi concepute la nivel individual, căci credinţa religioasă este intim legată de personalitatea omului, iar încălcarea libertăţilor religioase afectează pe om, la nivel individual.

Religiile rămân un factor de referinţă major, de coeziune a comunităţilor, în care se regăsesc şi cu care se identifică grupuri şi naţiuni, un element fundamental al identităţii persoanelor şi grupurilor.

Evoluţia diferitelor societăţi ilustrează o interferare a religiei cu viaţa socială şi politică şi arată că religia, ca parte a culturii şi a sistemului de valori, în sens larg, influenţează asupra instituţiilor politice, induce comportamente sociale, politice şi economice la indivizi şi grupuri şi produce reflexe importante în viaţa culturală.

 

IDENTITATEA RELIGIOASĂ. DREPTURI ŞI LIBERTĂŢI

 


Libertatea de alegere a religiei ţine de personalitatea fiecărui individ. Sub acest titlu am putea include:

· libertatea de a alege orice credinţă religioasă existentă;

· libertatea de a adopta o nouă religie;

· libertatea de a adopta o nouă concepţie ideologică originală;

· libertatea de a nu adera la nici o religie.

Libertatea de manifestare a religiei are în vedere un forum externum, respectiv practicarea cultului religios respectiv prin rugăciuni şi alte practici specifice.

Libertatea de educaţie religioasă înseamnă, în esenţă:

· dreptul părinţilor sau al altor persoane legal răspunzătoare de a asigura educaţia religioasă sau morală a copiilor, conform propriilor convingeri;

· dreptul de a preda religia sau credinţa în locuri adecvate acestui scop;

· dreptul de a forma preoţi şi profesori şi în acest scop de a deschide seminarii şi alte şcoli religioase.

Educaţia religioasă şi transmiterea religiei sau credinţei religioase generaţiilor viitoare este esenţială pentru perpetuarea religiei sau credinţei, pentru păstrarea şi dezvoltarea identităţii religioase a persoanelor şi a grupurilor pe care acestea le formează.

Documentele internaţionale deosebesc libertatea de gândire, conştiinţă, religie sau convingere, de libertatea de manifestare a religiei sau convingerii. Aşa cum s-a arătat, nici o restricţie nu este permisă în ceea ce priveşte libertatea de gândire şi de conştiinţă sau libertatea de a avea sau de a adopta religia sau convingerea aleasă; aceste libertăţi sunt protejate, fără rezervă, ca şi dreptul la opinie.

Documentele internaţionale prevăd însă posibilitatea de a aplica restricţii în ceea ce priveşte manifestarea religiei sau convingerilor, cu condiţia ca asemenea restricţii să fie prevăzute de lege şi să fie necesare pentru protecţia siguranţei, ordinii şi sănătăţii publice, a moralei sau a drepturilor şi libertăţilor fundamentale ale altor persoane.

În familie, în lumea politică, socială şi religioasă, în orice compartiment al vieţii este o absolută nevoie de manifestare a spiritului de toleranţă, căci trebuie să recunoaştem că şi astăzi avem o imperioasă nevoie de toleranţă; în societatea zilelor noastre, care tinde din ce în ce mai mult spre pluralism, şi aceasta la nivel moral, politic şi religios.

Omul trebuie să înveţe să fie tolerant, adică să înveţe să respecte pe celălalt de lângă el, chiar dacă acesta este diferit în concepţiile şi practicile lui, dar să-l respecte acceptându-l pentru demnitatea sa umană.

John Stuart Mill (1806-1873) spunea că "intoleranţa este parte naturală a fiinţei umane". În mod cert, vom înţelege mai bine necesitatea toleranţei în relaţiile interumane dacă vom lua în considerare, vom urmări mai de aproape efectele dezastruoase ale intoleranţei.

Intoleranţa reprezintă "pofta" după puterea absolută şi aceasta pentru asigurarea identităţii clanului, puritatea rasei, stăpânirea unui teritoriu, impunerea unei doctrine etc. Religia şi politica - la un anumit stadiu - poartă în ele, ca şi domeniile social şi economic, riscul intoleranţei.

Intoleranţa este refuzul deosebirilor inerente fiinţei umane, este căutarea uniformităţii, este respingerea oricărei autonomii, a oricărei diversităţi, este refuzul schimbării, pentru că schimbarea dezarmează ura, este refuzul convieţuirii armonioase laolaltă, pentru că aceasta înseamnă acceptarea deosebirilor.

Voltaire considera toleranţa ca având o valoare universală. El spunea: "Trebuie să-i privim pe toţi oamenii ca pe fraţii noştri, căci, fără îndoială, noi suntem cu toţii fii ai aceluiaşi Tată şi creaturi ale aceluiaşi Dumnezeu".

Studierea procesului elaborării prevederilor constituţionale referitoare la reglementarea vieţii religioase din ţările democratice ne relevă că, în majoritatea cazurilor, s-a mizat pe rolul statului de arbitru, de factor decident în stabilirea principiilor care trebuie să stea la temelia raporturilor dintre diferitele biserici şi instituţii religioase.

Pe baza învăţămintelor desprinse din analiza perioadei în care relaţiile dintre culte erau fixate de biserica oficială sau de statul care se declara de o anumită culoare confesională, în epoca modernă o serie de forţe politice au ajuns la concluzia că singura modalitate de a scuti societatea de o serie de tulburări şi neînţelegeri este de a conferi statului rolul de arbitru al relaţiilor intra şi interetnice. Pentru realizarea acestui obiectiv, legiuitorii au folosit diverse modalităţi.

În primul rând, în majoritatea Constituţiilor se prevede că sunt libere să existe şi să acţioneze numai bisericile recunoscute.

Actele normative referitoare la culte prevăd că bisericile, pentru a fi recunoscute, trebuie să depună statute, mărturisiri de credinţă, alte acte constituţionale ecleziastice din care să rezulte învăţătura pe care o proferează, organizarea, activitatea, calitatea de membru, sursele de venituri. În general, aceste acte sunt analizate şi adoptate de forurile legislative ale ţării respective, prilej cu care sunt îndepărtate toate prevederile contrare libertăţii de conştiinţă, de religie şi, în general, oricărui alt drept fundamental al omului.

Prin legislaţia proprie şi prin statutele cultelor propuse de acestea şi recunoscute de diferitele organe democratice ale sistemului politic, majoritatea statelor democratice recunosc dreptul credincioşilor de a deveni membri sau de a părăsi o biserică şi interzic cultelor să ia măsuri împotriva credincioşilor care au părăsit sau şi-au schimbat confesiunea.

O serie de neînţelegeri apar între confesiunile aceleiaşi religii sau între religii, datorită activităţii de misiune, evanghelizare sau prozelitism. Pentru a preîntâmpina efectele secundare ale acestui gen de activitate a cultelor, diferiţi legiuitori au schiţat cadrul general în care poate avea loc trecerea de la un cult la altul prin demersul ecleziastic organizat, iar alţii au stabilit într-un mod detaliat sau mai restrictiv modul de desfăşurare a acestui proces. Legislaţia referitoare la culte stipulează în mod expres interzicerea prozelitismului. Constituţia Greciei specifică în art.3: "Prozelitismul este interzis".

O lege a statului Israel prevede că este ilegal ca un cult să folosească cadouri sau avantaje materiale pentru a determina un credincios să-şi părăsească biserica.

Prevederile Constituţiilor moderne şi contemporane referitoare la viaţa religioasă au fost stabilite în funcţie de principiile democraţiei şi de drepturile religioase ale omului.

Pe măsura evoluţiei vieţii democratice a creării cadrului organizatoric pentru participarea la viaţa social-politică a noi grupuri şi categorii sociale, Constituţiile, alte acte normative au reflectat, într-o manieră nouă, drepturile şi obligaţiile autorităţilor bisericeşti, drepturile şi libertăţile credincioşilor, limitele legale şi condiţiile în care autorităţile bisericeşti pot acţiona asupra clericilor şi credincioşilor din motive de credinţă sau de încălcare a disciplinei bisericeşti.

Puţine sunt Constituţiile care afirmă caracterul naţional al bisericii. Constituţia Regatului Danemarcei, în art.4, stipulează că Biserica Evanghelică Luterană este biserica naţională daneză.

Unele Constituţii elaborate în ultima perioadă pornesc de la premisa că promovarea drepturilor religioase se face nu numai în cadrul unei biserici mai mult sau mai puţin istorice, ci şi în cadrul unor instituţii şi asociaţii religioase care apar şi funcţionează în afara bisericilor tradiţionale. Altfel spus, se consideră că subiectul de drept al vieţii religioase nu este numai biserica acoperită de acea aură sfântă a sutelor şi miilor de ani de existenţă, ci şi noile instituţii şi asociaţii religioase create de grupuri mai mari sau mai mici, care reuşesc să satisfacă în mod diferenţiat cerinţele şi aspiraţiile religioase ale credincioşilor contemporani.

Art.67 din Constituţia Danemarcei prevede: "Cetăţenii au dreptul să se reunească în asociaţii pentru a-L adora pe Dumnezeu după convingerile lor"; art.83 din Constituţia Finlandei: "Organizarea Bisericii Evanghelice Luterane şi administraţia sunt reglementate de legea ecleziastică. Alte comunităţi religioase existente vor fi conduse pe baza dispoziţiilor care sunt sau vor fi adoptate, referitoare la ele. Comunităţile religioase vor putea fi fondate respectând dispoziţiile legii în materie".

Unele Constituţii stipulează expres că dacă activitatea unui cult sau a unei asociaţii religioase se abate de la statutul pe care l-a depus când s-a legalizat, atunci vor fi scoase în faţa legii. Constituţia Cantonului Jura menţionează: "Nici o congregaţie religioasă nu se poate stabili în canton fără autorizaţia expresă, întotdeauna revocabilă, a Marelui Consiliu" (art.72).

Constituţiile moderne s-au condus după principiul că garantarea dreptului fundamental al omului de a avea o credinţă religioasă nu trebuie să ducă la anularea altui drept fundamental al omului, respectiv acela de a gândi liber, fără a accepta nici un fel de ghidare sau condiţionare.

Statele democratice au încercat să fie arbitri obiectivi, iar statele socialiste au pretins că au fost factori neutri, dar, de fapt, prin politica de stat au avantajat concepţia ateistă şi indiferentismul religios.

Sporirea reglementărilor juridice referitoare la organizarea şi activitatea cultelor, la desfăşurarea vieţii religioase este expresia creşterii rolului organismelor democratice ale societăţii în garantarea drepturilor religioase, a libertăţii de conştiinţă şi a tuturor drepturilor omului pentru toate fiinţele umane, indiferent dacă împărtăşesc sau nu o credinţă religioasă.

 

ROLUL SOCIOLOGIC AL RELIGIEI

 

Din punct de vedere tipologic, pot exista trei atitudini distincte faţă de fraternitatea religioasă:

· atitudinea naiv-afirmativă, ce caracterizează grupurile în care organizarea naturală şi religioasă coincid;

· atitudinea negativă, caracterizată de ascetismul radical;

· atitudinea realist-selectivă, ce delimitează comunitatea religioasă fie cantitativ, fie calitativ.

Analiza psihologică sau sociologică a valorilor religioase pe care şi le reclamă un grup, indiferent de modul de abordare, nu poate nega caracterul de constrângere al acestor valori care exercită o influenţă asupra grupului.

Sociologic vorbind, influenţa religiei este dublă: integrare pozitivă sau coezivă şi influenţă negativă, distrugătoare, dezintegrantă.

Orice credinţă nouă creează o lume nouă, în care vechile concepţii şi vechile instituţii îşi pot pierde semnificaţia şi raţiunea de a fi. Predicarea unei credinţe noi, chiar dacă ea nu prezintă un caracter de universalitate, este adresată, înainte de toate, unui grup mai mult sau mai puţin omogen. În societăţile a căror cultură este avansată şi diferenţiată, mediul din care provin cei convertiţi este, deseori, foarte eterogen.

Cum se poate produce integrarea unui grup atât de disparat? Exemple ne sunt furnizate de dezvoltarea bisericii creştine primitive, de budism sau de sangha jainistă sau de comunităţile mahomedane sau zoroastriene.

La acest nivel apar probleme specifice, care sunt rezultatul experienţelor religioase mai intense. Se insistă cu precădere asupra nucleului acestei experienţe, adică asupra comunicării cu Dumnezeu; în consecinţă, raporturile cu Dumnezeu primează în faţa tuturor celorlalte raporturi. Nu trebuie neglijată nici reacţia lumii exterioare, care are tendinţa de a-i uni şi mai mult pe membrii noului grup.

Atunci când este studiată fraternitatea religioasă, nu trebuie să uităm că există o reciprocitate în procesul prin care spiritul şi atitudinile comunităţii sunt create de membrii săi.

Wilhelm von Humboldt, a cărui filosofie a limbajului este şi astăzi una din cele mai profunde şi mai bogate, a enunţat principiul foarte important, conform căruia grupul vorbind creează limbajul., dar, la nivelul său, limbajul contribuie la crearea grupurilor. În afară de problemele obişnuite, cum este cea a limbii sacre, a terminologiei speciale, ar mai fi de studiat destule paralele interesante între sociologia limbajului, căreia Humboldt îi este unul dintre fondatori, şi sociologia religiei.

Orice societate conţine un număr infinit de grupuri, efemere sau permanente, inconsistente sau organizate, omogene sau eterogene, mari sau mici. Ele au origini, structuri şi scopuri diferite. Unele îşi găsesc unitatea în legăturile naturale de rudenie, altele sunt asociaţii libere ce cuprind indivizi pe care îi apropie o experienţă comună, cu sau fără accentuarea deosebită asupra scopurilor şi idealurilor lor comune. Evoluţia conceptelor, a instituţiilor şi riturilor religioase depinde de necesităţile, dorinţele şi ideile grupurilor religioase.

Atitudinea religioasă a unui grup natural este determinată de doi factori:

· o experienţă personală caracteristică a necunoscutului sau sacrului;

· influenţa tradiţiei.

Primul factor este un dat fundamental, pe care cu greu l-am putea explica şi care nu poate fi redus la influenţele sau reflectările mediului, climatului sau al altor condiţii exterioare.

Al doilea factor este mai puţin constant decât primul. Deşi relativ tenace, chiar şi la nivelul culturii primitive, tradiţia religioasă face obiectul schimbărilor şi evoluţiei.

Ambii factori determină atitudinea religioasă atât din punct de vedere psihologic, cât şi în ceea ce priveşte formele pe care le creează experienţa religioasă caracteristică trăită de membrii săi.

 

  

REGLEMENTĂRI LA NIVELUL ORGANIZAŢIILOR INTERNAŢIONALE PRIVIND libertatea religioasă

 

Consiliul Europei este, prin statut, o organizaţie esenţial umanistă, în acelaşi timp fiind şi un gardian al drepturilor omului. Consiliul Europei trebuie să asigure libertatea gândirii, conştiinţei şi religiei, proclamată prin art.9 al Convenţiei Europene a Drepturilor Omului.

O serie de documente ale Adunării Consiliului Europei fac referire la culturi şi religii. Dintre acestea, amintim:

· Rezoluţia 885 (1997) privind contribuţia evreilor la cultura europeană;

· Rezoluţia 916 (1989) referitoare la edificiile religioase dezafectate;

· Recomandarea 1162 (1991) şi Directiva 465 relative la contribuţia civilizaţiei islamice la cultura europeană;

· Recomandarea 1291 (1996) - cultura idiş.

Organismele judiciare din Europa au dezvoltat o importantă şi semnificativă practică în rezolvarea plângerilor privind nerespectarea libertăţilor de religie şi convingere faţă de state membre ale Consiliului Europei.

La rândul său, Comitetul Drepturilor Omului, creat prin Pactul internaţional din 1966 privind drepturile civile şi politice, a elaborat recomandări şi comentarii în aplicarea prevederilor Pactului, pe baza examinării rapoartelor statelor-părţi.

Drepturile şi libertăţile religioase pot fi grupate în jurul câtorva concepte de bază: libertatea de alegere a religiei; drepturile legate de manifestarea religie; libertatea de educaţie religioasă. Dacă libertatea de a alege nu poate fi supusă nici unei restricţii sau limitări, drepturile legate de manifestarea religiei pot fi supuse restricţiilor prevăzute de lege, necesare pentru protecţia siguranţei, ordinii şi sănătăţii publice, a moralei sau a drepturilor şi libertăţilor fundamentale ale altor persoane.

Documentele internaţionale privind drepturile omului şi libertăţile fundamentale cuprind prevederi clare referitoare la libertatea de gândire, de conştiinţă sau religie. Documentele recente privind problematica minorităţilor pun accentul pe protecţia identităţii religioase a persoanelor care fac parte din minorităţi.

Primul articol al Cartei ONU prevede că unul dintre obiectivele fundamentale ale Naţiunilor Unite este acela de a realiza cooperarea internaţională şi de a dezvolta şi încuraja respectul faţă de drepturile omului şi libertăţile fundamentale ale tuturor oamenilor, fără deosebire de rasă, sex, limbă sau religie.

Libertatea de gândire, de conştiinţă, de religie şi convingere figurează printre aceste drepturi. Naţiunile fondatoare ale ONU şi-au manifestat interesul şi angajarea lor în ceea ce priveşte libertatea religioasă, evidenţiind acest lucru chiar în Carta ONU.

La 10 decembrie 1948, Adunarea Generală a ONU a confirmat acest angajament de a respecta libertatea religioasă. adoptând Declaraţia Universală a Drepturilor Omului, în care, la art.18, se spune că:

"Toţi oamenii au dreptul la libertatea de gândire, de conştiinţă şi de religie; acest drept implică libertatea de a-şi schimba religia sau convingerea şi, de asemenea, libertatea de manifestare a religiei sau a convingerilor sale, singur sau în comun, în public sau în particular, prin învăţarea sau practicarea actelor de cult şi împlinirea ritualurilor".

În 1962, Adunarea Generală a ONU a hotărât să înceapă să pregătească o declaraţie şi o convenţie internaţională cu privire la libertatea religioasă. În 1981, Comisia pentru Drepturile Omului a prezentat un raport Adunării Generale, iar la 25 noiembrie 1981 Adunarea a adoptat Declaraţia cu privire la eliminarea tuturor formelor de discriminare bazată pe religie sau convingere.

Dreptul la existenţa grupurilor religioase este protejat, aşa cum am văzut, prin Convenţia din 1948 asupra prevenirii şi pedepsirii crimei de genocid.

Documentele internaţionale adoptate în ultimii ani privind problematica minorităţilor, fără a ignora libertăţile religioase ca atare, pun accentul pe protecţia identităţii religioase a persoanelor care fac parte din minorităţi şi şi tratează drepturile şi libertăţile religioase în strânsă legătură cu protecţia identităţii minorităţilor.

În acest sens, Declaraţia ONU din 1992 prevede că statele vor proteja existenţa şi identitatea religioasă a minorităţilor pe teritoriul lor şi vor încuraja crearea condiţiilor pentru promovarea acestei identităţi.

După cum este cunoscut, în dreptul internaţional contemporan nu a fost elaborat încă un document juridic de ansamblu cu privire la drepturile şi libertăţile religioase. Declaraţia adoptată în 1981 de ONU reia şi dezvoltă prevederile de bază ale Declaraţiei Universale a Drepturilor Omului şi ale celor două pacte privind libertatea de gândire, conştiinţă şi gândire, adăugând "şi orice credinţă" liber aleasă de o persoană, la insistenţa ţărilor care au cerut şi protecţia convingerilor agnostice, raţionaliste, liber-cugetătoare şi ateiste.

Declaraţia porneşte de la principiul nediscriminării pe motiv de religie sau credinţă din partea statului, dar şi a oricăror instituţii, persoane sau grupuri de persoane.

Discriminarea şi intoleranţa religioasă sunt definite după modelul Convenţiei din 1965 pentru eliminarea tuturor formelor de discriminare socială.

Declaraţia cere efectiv statelor să adopte măsuri pentru a preveni şi elimina discriminarea pe bază de religie sau credinţă şi pentru a combate intoleranţa religioasă.

În ceea ce priveşte relaţia dintre educaţie şi religie, Declaraţia recunoaşte dreptul părinţilor sau al reprezentanţilor legali de a organiza viaţa în familie în conformitate cu religia sau credinţa lor. Fiecare copil trebuie să aibă acces la educaţie în probleme de religie sau credinţă, în conformitate cu dorinţele părinţilor sau reprezentantului legal, conducându-se după principiul interesului principal al copilului.

Se prevede că practicile unei religii nu trebuie să aducă daune sănătăţii fizice sau mentale ori dezvoltării copilului.

 

  

TAXA DE CULT ÎN UNELE STATE EUROPENE

 

În unele state din Europa există instituită taxa de cult, impusă de către guvernele naţionale pentru bisericile de stat sau pentru unele culte recunoscute. Austria, Germania, statele nordice (Suedia, Danemarca, Finlanda) şi Elveţia au taxe de cult. Se poartă discuţii în legătură cu natura taxei de cult, fiind–în general–o plată voluntară, în sensul că persoana fizică poate opta pentru plata acesteia pe baza unei declaraţii. Pe de altă parte, această taxă este “neapreciată”, în sensul că beneficiile asigurate de către guvern plătitorilor nu sunt în proporţia normală cuantumului sumei plătite. 

În general, cultele religioase sunt sprijinite financiar de către stat prin trei modalităţi: taxa de cult, subvenţii din partea bugetului de stat şi scutiri de la plata unor impozite şi taxe.

Austria

Constituţia Austriei garantează libertatea religioasă. Statutul legal al organizaţiilor religioase este reglementat printr-o lege din 1874, Legea privitoare la recunoaşterea bisericilor. De asemenea, există o lege din ianuarie 1998 care stabileşte statutul comunităţilor confesionale.

Recunoaşterea religioasă prin legea din 1874 are un număr important de implicaţii, cum ar fi dreptul de participare la programul de colectare a taxei de cult, de a derula educaţia religioasă şi dreptul bisericilor de a angaja cetăţeni străini ca slujitori de cult.

În Austria există o taxă de cult. Aceasta nu este colectată de către guvern, fiind obligatorie pentru membrii diverselor grupuri religioase. Nivelul acesteia este de aproximativ 1,25% din impozitul anual brut pe venit.

Organizaţiile religioase se împart în trei categorii legale: societăţi religioase recunoscute oficial, comunităţi religioase confesionale şi cluburi.

Prin lege, societăţile religioase au statut de “corporaţii de drept public”. Acest statut permite societăţilor religioase să deruleze un număr de activităţi cu caracter cvasi–public care nu sunt permise celorlalte culte. Printre multiplele beneficii asigurate societăţilor religioase se numără: subvenţii acordate de stat pentru salarizarea membrilor clerului, pentru profesorii de discipline religioase (din şcolile publice şi private) şi accesul clerului în spitale şi închisori, în vederea îndeplinirii serviciului religios, precum şi instituirea clerului militar.

La data intrării în vigoare a noii legi privind comunităţile religioase confesionale (ianuarie 1998) existau 12 societăţi religioase recunoscute. Deşi noua lege a permis societăţilor religioase păstrarea statutului lor, au fost impuse noi criterii celorlalte biserici pentru a dobândi acest statut, inclusiv o perioadă de 10 de ani de aşteptare de la data depunerii cererii până la acordarea acestui statut. 

Această nouă lege a permis grupurilor religioase nerecunoscute să adopte statutul oficial al comunităţilor confesionale fără privilegiile fiscale şi educaţionale acordate religiilor recunoscute. 

 

Belgia

Prin lege sunt recunoscute următoarele culte: Biserica Romano Catolică, cea Protestantă, Iudaismul, Biserica Anglicană, Islamismul, precum şi Bisericile Ortodoxe Grecească şi, respectiv, Rusă. Aceste “religii” primesc subvenţii din veniturile bugetului de stat. Plătitorii de taxe care au obiecţii în privinţa contribuţiei publice prin subvenţii la activităţile cultelor religioase nu au modalităţi legale de a se opune.

Pentru religiile recunoscute, guvernul plăteşte salariile clerului, pensiile, precum şi alte cheltuieli. De asemenea, finanţează construirea şi renovarea lăcaşurilor de cult. 

 

 

 

Danemarca

În Danemarca există legături strânse între biserică şi stat. Astfel, conform art. 4 din Constituţie, Biserica Evanghelică Luterană este biserica naţională daneză şi este sprijinită de către stat. Parlamentul danez (Folketinget) este autoritatea legislativă a bisericii. Ministerul pentru afaceri bisericeşti este cea mai înaltă autoritate administrativă a bisericii. 

Taxa de cult a fost instituită prin Legea nr. 537/ 24 iunie 1997, fiind plătită de către persoanele fizice care aparţin Bisericii Evanghelice Luterane. Fac excepţie de la plata acestei taxe persoanele care notifică faptul că aceştia nu sunt membri ai respectivei biserici. Taxa de cult reprezintă 1% din impozitul pe venit.

Finanţarea bisericii costă anual peste 4.000 milioane coroane daneze, dintre care aproximativ 3.000 milioane coroane sunt plătiţi de către membrii acesteia, prin taxa de cult. 

Statul acordă bisericii un sprijin anual, care a fost în ultimii ani de circa 500 milioane coroane, adică 12% din totalul cheltuielilor bisericii. În schimb, biserica desfăşoară un număr de servicii cu caracter social. Printre aceste enumerăm: înhumarea, înregistrarea naşterilor şi a numelui, precum şi a deceselor. Mai mult, biserica este responsabilă de întreţinerea bisericilor monumente istorice şi a inventarului bisericesc.

Restul de 500 milioane coroane este acoperit din veniturile proprii ale bisericii. 

 

Elveţia

În Elveţia nu există o biserică oficială. Totuşi, toate cantoanele sprijină financiar cel puţin una dintre cele 3 dintre denominaţiunile tradiţionale: Romano Catolicismul, Catolicii vechi şi Protestantismul, prin fonduri strânse din impozitare. Aceste trei confesiuni sunt singurele care au dreptul de a beneficia de pe urma taxei de cult. Taxa de cult este strânsă de autorităţile cantonale şi este obligatorie. Fac excepţie cantoanele Geneva, Neuchatel şi Tessin (Ticino), unde plata taxei de cult este voluntară. Fiecare dintre cele 26 de cantoane care formează federaţia elveţiană are propriile reglementări în privinţa relaţiilor dintre biserică şi stat. O organizaţie religioasă trebuie să se înregistreze pentru a primi scutirea de taxe. 

 

Finlanda

Conform legii, libertatea religiei este garantată. În Finlanda există două biserici de stat: Biserica Evanghelică Luterană şi Biserica Ortodoxă. Toţi cetăţenii care aparţin acestor două biserici de stat plătesc taxa de cult, ca parte a impozitului pe venit. Nivelurile acesteia variază în funcţie de municipalitatea în care persoana fizică îşi are reşedinţa (1–2%). Taxa de cult este reglementată prin Legea privind impozitul pe venit nr. 1535/1992 din 30 decembrie 1992. 

Anual, Biserica Evanghelică Luterană primeşte, prin taxa de cult în medie aproximativ 145 dolari din partea fiecărui membru al său. 

Această taxă este utilizată pentru a acoperi costurile de funcţionare ale celor două biserici de stat. De asemenea, din această taxă se acoperă cheltuielile ocazionate de înregistrarea naşterilor, a deceselor şi a căsătoriilor, care în mod normal ar intra în sarcina organelor locale. 

Cei care nu doresc să plătească taxa de cult trebuie să notifice acest lucru la oficiul pentru impozite şi taxe. 

Majoritatea populaţiei aparţine celor două biserici de stat: 86% sunt membri ai Bisericii Evanghelice Luterane, iar 1% Bisericii Ortodoxe. 12% din populaţie nu aparţine nici unui cult religios.

Celelalte culte beneficiază de unele scutiri de taxe (de exemplu, ele pot primi donaţii scutite de taxe). Aceste culte religioase sunt înregistrate de către Guvern drept comunităţi religioase.

Ministerul Educaţiei a formulat cerinţele pentru recunoaşterea comunităţilor religioase. Grupurile religioase trebuie să fie formate din cel puţin 20 de membri. Scopul grupului trebuie să fie practicarea publică a religiei, iar activităţile comunităţii trebuie să fie conduse de către un număr stabilit de reguli. În prezent sunt recunoscute 44 de astfel de comunităţi drept biserici. Religiile calificate drept netradiţionale pot funcţiona liber şi îşi pot propaga credinţele. 

În prezent, procedurile formulate de către Guvern pentru recunoaşterea comunităţilor religioase sunt reconsiderate. O comisie a Ministerului Educaţiei a elaborat un proiect de amendare a Legii privind libertatea religioasă, descris ca fiind neclar din punct de vedere tehnic.

În decembrie 1998, Ministerul Educaţiei a respins cererea de înregistrare a Asociaţiei finlandeze a scientologilor drept comunitate religioasă. Acesta este primul caz din istoria Finlandei când o astfel de cerere a fost respinsă. 

 

Franţa

Constituţia garantează libertatea religiei. Legea din 1905 privind separaţia bisericii de stat–baza actualei legislaţii privitoare la libertatea religioasă–stabileşte caracterul ilegal al diferenţierii întemeiate pe credinţă. 

În Franţa nu există instituită o taxă de cult. Statul subvenţionează şcolile private, inclusiv cele afiliate bisericilor. 

 

Germania

Libertatea de conştiinţă şi de credinţă este garantată prin lege ca libertate fundamentală. De asemenea, art.4 din Constituţia Republicii Federale Germane stipulează faptul că: “Libertatea de credinţă şi de conştiinţă este inviolabilă”. “Practicarea netulburată a religiei este garantată”.

Republica Federală Germană nu are o credinţă oficială sau o biserică de stat, iar statul este obligat prin Constituţie să menţină o poziţie de neutralitate în problemele religioase. 

Legea germană acordă recunoaştere unui număr de biserici şi de organizaţii religioase drept “corporaţii de drept public”. Biserica Romano Catolică şi Biserica Evanghelică (Protestantă), fiecare dintre ele numărând aproximativ de 28 de milioane de membri, sunt cele mai însemnate organizaţii religioase, desemnate corporaţii de drept public prin lege. Consiliul central al evreilor din Germania, o organizaţie reprezentând congregaţiile conservatoare şi ortodoxe ale evreilor din Germania, este–de asemenea–recunoscută drept corporaţie de drept public, alături de culte creştine mai puţin numeroase, cum ar fi Bisericile Ortodoxe Greacă şi Rusă şi cea Adventistă de ziua a şaptea.

Cel mai însemnat beneficiu al organizaţiilor religioase care dobândesc statutul de “corporaţie de drept public” este cel al eligibilităţii pentru taxa de cult (Kirchensteuer), taxă administrată de către autorităţile fiscale publice. Baza legală a taxei de cult este reprezentată de către legile landurilor privind taxa de cult şi deciziile emise de către biserici. Persoanele fizice înregistrate ca membri ai uneia dintre aceste religii sunt obligate să plătească un procent (circa 7–9%, în funcţie de biserică şi de land) din impozitul pe venit, drept taxă de cult. Taxa de cult este deductibilă, în calitate de cheltuială specială, şi este colectată ca parte a mecanismului impozitului pe venit.

Această plată poate fi evitată, printr-o declaraţie formală de renunţare la calitatea de membru al bisericii (ori sinagogii) respective. De menţionat faptul că aproximativ 90% din persoanele fizice din Germania plătesc taxa de cult.

Autorităţile administrative reţin o cotă din sumele colectate din taxa de cult, pentru acoperirea costurilor administrative, însă această sumă este considerabil mai redusă (cu 20%) în comparaţie cu cheltuielile bisericilor şi sinagogilor, dacă acestea ar fi colectat contribuţiile membrilor. 

În schimbul asistenţei administrative şi financiare a statului, organizaţiile religioase care se bucură de acest statut joacă un rol activ în societatea germană. Acestea întreţin spitale, centre de asistenţă, derulează programe umanitare şi de asistenţă pentru lumea a treia. De asemenea, pe lângă aceste biserici funcţionează o varietate de servicii de consiliere. 

 

Marea Britanie

Politica guvernamentală şi practica generală asigură libertatea religioasă. În Marea Britanie există două biserici “stabilite” (calificate uneori drept “biserici de stat”): Biserica Angliei (Anglicană) şi Biserica Scoţiei (Prezbiteriană). 

Nici o biserică sau organizaţie religioasă nu primeşte finanţare directă din partea statului. Organizaţiile religioase trebuie să se finanţeze din propriile activităţi şi din strângerea de fonduri. 

Începând din 1977, guvernul a alocat fonduri pentru repararea clădirilor ecleziastice cu valoare istorică, în special pentru catedrale. Totuşi, aceste fonduri sunt direcţionate doar pentru Biserica Anglicană. 

În 1993, a fost înfiinţat Fondul pentru capelele istorice pentru întreţinerea caselor de rugăciune, precum moschei, temple, sinagogi. Această reglementare nu se aplică în Ţara Galilor, Scoţia sau în Irlanda de Nord.

Cele mai multe instituţii religioase sunt calificate ca instituţii de caritate, bucurându-se în acest fel de scutiri de taxe. Astfel, acestea sunt scutite de cele mai multe tipuri de impozite şi taxe, cum ar fi impozitele şi taxele care poartă asupra veniturilor şi câştigurilor din capital, precum şi de la plata TVA. În plus, donaţiile către aceste instituţii sunt scutite de taxe. Transferurile către instituţiile de caritate sunt scutite de taxa pe moştenire, de taxa pe câştigurile din capital şi din taxele de timbru.

 

Norvegia

Biserica Evanghelică Luterană a Norvegiei este biserică de stat. Ea este sprijinită financiar de către stat. În plus, există cerinţa constituţională ca regele şi jumătate din Cabinet să aparţină acestei biserici. 

Relaţiile dintre biserică şi stat generează în mod frecvente dezbateri. 

Nu există stabilită o taxă de cult.

O comunitate religioasă trebuie să se înregistreze, dacă doreşte să primească sprijin financiar din partea statului, care este asigurat tuturor confesiunilor înregistrate, în baza unui criteriu al reprezentativităţii. 

Cetăţenii sunt consideraţi membri ai bisericii de stat, cu excepţia situaţiei în care aceştia se declară în mod explicit ca aparţinând unui alt cult. 

 

Olanda

Biserica Reformată Calvină se bucură de un statut privilegiat din 1795. Ea primeşte subvenţii din partea statului. Totuşi, statul asigură subvenţii şi altor organizaţii religioase care întreţin şcoli. 

Nu este reglementată o taxă de cult.

 

Portugalia 

Portugalia este constituit ca stat laic, iar Constituţia garantează libertatea religioasă. Pe lângă actul fundamental, alte două legi importante reglementează libertatea religioasă: Legea privitoare la libertatea religioasă (1971) şi Concordatul între Portugalia şi Sfântul Scaun (1941, modificat ulterior). 

Prin acest regim legal, Biserica Romano-Catolică beneficiază de mai multe privilegii speciale, printre care scutirea totală de la plata TVA. Celelalte culte se bucură de scutirea taxelor privitoare la cheltuielile legate direct de desfăşurarea activităţilor de cult. 

Începând din 1975, a fost instaurat un regim foarte liberal de recunoaştere a slujitorilor de cult pentru toate confesiunile. Acestora le este permisă participarea la sistemul naţional de asigurări sociale.

 

Spania

Formularul pentru impozitul pe venit cuprinde o menţine care permite contribuabililor să plătească 0,5239% din contribuţiile fiscale datorate Bisericii Catolice. De menţionat şi faptul că liderii protestanţi şi musulmani au solicitat acordarea unui drept similar aderenţilor la confesiunile lor. În principiu, guvernul a fost de acord cu această solicitare în cazul a trei “religii stabilite” (protestantă, iudaică şi musulmană), drept pentru care au fost deschise negocieri cu protestanţii asupra acestui subiect în aprilie 1999.

 

Suedia

Nivelul taxei locale variază, la nivel local, între 27% şi 32% (la nivelul anului 1998). În cadrul fiecărei entităţi teritoriale, parohiile Bisericii Evanghelice Luterane percep o taxă de cult de 1%. Chiar şi persoanele care nu sunt membre ale acestei biserici sunt obligate la plata taxei de cult, deşi cuantumul acesteia este redus la 0,5%.

 

 

 

III. PREVEDERILE CONSTITUŢIILOR UNOR ŢĂRI

PRIVIND LIBERTATEA RELIGIOASĂ

 

 

Constituţia Federală a Republicii Austria 

Art.7: 

1. Toţi cetăţenii sunt egali în faţa legii. Sunt excluse privilegiile bazate pe naştere, sex… sau religie.

Art.10: 

Federaţia are putere legislativă şi executivă în următoarele domenii: 

13. Cultele.

Art.14: 

1. Cu excepţia unor prevederi contrare conţinute în unele alineate, puterea legislativă şi executivă în domeniul învăţământului şi educaţiei revine Federaţiei.

6. Admiterea în şcolile publice este permisă tuturor, fără deosebire de naştere… şi confesiune religioasă.

10.Federaţia reglementează şi problemele referitoare la relaţiile dintre şcoală şi biserică şi la instruirea religioasă în şcoală.

Art.101:

1. Puterea executivă este exercitată în fiecare land de către un guvern ales de către dietă.

1. Înainte de a începe exercitarea atribuţiilor, guvernatorul de land depune jurământ în faţa preşedintelui federal că va respecta Constituţia, iar ceilalţi membri ai guvernului, în faţa guvernatorului de land. La jurământ se poate adăuga şi o formulă religioasă.

Constituţia Regatului Belgiei

Art.14:

Este garantată libertatea cultelor şi exercitarea lor publică, cât şi libertatea de manifestare a propriilor opinii în orice domeniu, cu excepţia delictelor comise cu ocazia folosirii acestor libertăţi.

Art.15:

Nimeni nu poate fi obligat să participe, în orice mod, la actele şi ceremoniile unui cult şi nici să respecte zilele de odihnă.

Art.16:

Statul nu are dreptul să intervină în numirea şi consacrarea slujitorilor cultelor şi nici să le interzică acestora să corespondeze cu superiorii lor sau să publice actele lor, cu excepţia, în acest ultim caz, a răspunderii ordinare în materie de presă şi publicaţii.

Art.17:

1. Autorităţile organizează un învăţământ care este neutru ca orientare. Neutralitatea implică mai ales respectul concepţiilor filosofice, ideologice sau religioase ale părinţilor şi ale elevilor. Şcolile organizate de autorităţile publice oferă, până la sfârşitul ciclului şcolar obligatoriu, opţiunea între studierea unei religii recunoscute şi cel al moralei neconfesionale.

3. Toţi elevii supuşi unui program şcolar obligatoriu au dreptul, pe baza hotărârii părinţilor, la o educaţie morală sau religioasă.

Constituţia Regatului Danemarcei

Art.4:

Biserica Evanghelică Luterană este biserica naţională daneză şi, ca atare, este subvenţionată de stat.

Art.66:

Statutul bisericii naţionale va fi reglementat de lege.

Art.67:

Cetăţenii au dreptul să se reunească în asociaţii pentru a-l venera pe Dumnezeu după convingerile lor, dar nu au voie să înveţe şi să practice idei şi ritualuri contrare bunelor obiceiuri şi ordinii publice.

Art.68:

Nimeni nu poate fi obligat să dea o contribuţie personală pentru un cult care nu este al său.

Art.69:

Legea va reglementa statutele comunităţilor religioase diferite de biserica creştină.

Art.70:

Nimeni nu poate fi privat de drepturile civile şi politice şi nici nu se poate sustrage obligaţiilor cetăţeneşti din cauza convingerilor sale religioase…

Constituţia federală a Confederaţiei elveţiene

Art.49:

Libertatea de credinţă şi de conştiinţă este inviolabilă. 

Nimeni nu poate fi constrâns să ia parte la o asociaţie religioasă, la instrucţie religioasă sau să presteze un act religios şi nici nu va fi discriminat din motive religioase. 

Exercitarea drepturilor civile şi politice nu poate fi limitată de vreo prescripţie sau condiţie de natură ecleziastică sau religioasă. 

Opiniile religioase nu scutesc de îndeplinirea obligaţiilor cetăţeneşti. 

Nimeni nu poate fi obligat să plătească contribuţii unei asociaţii religioase căreia nu-i aparţine.

Art.50:

Libera exercitare a cultului este garantată în cadrul limitelor bunelor moravuri şi ale ordinii publice.

Cantoanele şi confederaţia au rezervat dreptul de a lua măsuri convenabile pentru menţinerea ordinii publice şi a păcii între membrii diferitelor asociaţii religioase, cât şi împotriva amestecului autorităţilor ecleziastice în drepturile cetăţenilor şi ale statului.

Contestaţiile de drept public sau de drept privat ocazionate de formarea sau separarea asociaţiilor religioase pot fi, pe calea recursului, supuse deciziei autorităţilor competente federale.

Constituirea de episcopate teritoriul elveţian este supusă aprobării Confederaţiei.

Art.53:

Dreptul de a dispune de locuri de înmormântare revine autorităţilor civile. Acestea vor lua măsurile necesare pentru ca fiecare să fie înmormântat în locuri convenabile.

Constituţia Republicii Finlanda

Art.9:

Credinţa religioasă şi faptul de a nu aparţine nici unei religii nu are nici o influenţă asupra drepturilor şi îndatoririlor cetăţenilor finlandezi.

Art.83:

Organizarea Bisericii Evanghelice Luterane şi administraţia sa sunt reglementate de legea ecleziastică.

Alte comunităţi religioase existente vor fi conduse pe baza dispoziţiilor, care sunt sau vor fi adoptate, referitoare la ele.

Comunităţile religioase noi vor putea fi fondate respectând dispoziţiile legii în materie.

Art.87:

Preşedintele Republicii numeşte:

2) Arhiepiscopul şi episcopii….

Constituţia Republicii Franceze

Art.2:

Franţa este o republică indivizibilă, laică… Ea asigură tuturor cetăţenilor egalitatea înaintea legii, fără deosebire de origine, rasă sau religie. Ea respectă toate credinţele.

Legea fundamentală a Germaniei

Art.3

Nimeni nu poate fi nedreptăţit sau favorizat datorită … credinţei, opiniilor religioase sau politice.

 

Art.4:

1. Libertatea de credinţă şi conştiinţă şi libertatea de confesiune religioasă şi ideologică sunt inviolabile.

2. Este garantată libera exercitare a cultului.

3. Nimeni nu poate fi constrâns să satisfacă serviciul militar prin instrucţie militară, împotriva unor obiecţii de conştiinţă. Situaţia celor în cauză va fi reglementată de o lege federală.

Art.7:

3. Religia este obiect de studiu în învăţământul public, cu excepţia şcolilor non confesionale. Supravegherea învăţământului religios va fi asigurată în conformitate cu principiile confesiunilor religioase. Nici un elev nu poate fi obligat, împotriva voinţei sale, să asiste la orele religioase.

Art.12/a:

2. Cine refuză, din motive de conştiinţă, efectuarea serviciului militar poate fi obligat la un serviciu militar alternativ. Serviciul alternativ nu poate depăşi durata serviciului militar. Aspectele ulterioare vor fi reglementate de o lege care nu poate prejudicia libertatea de decizie după conştiinţă şi care trebuie să prevadă posibilitatea unui serviciu alternativ care să nu fie în nici un raport cu formaţiile Forţelor Armate şi ale Gărzii federale de graniţă.

Art.140:

Dispoziţiile articolelor 136, 137, 138, 139 şi 141 din Constituţia germană din 11 august 1919 sunt parte integrantă din Legea fundamentală.

Extras din Constituţia germană din 11 august 1919

Art.136:

1. Drepturile şi obligaţiile civile şi politice nu sunt limitate de exercitarea libertăţii religioase şi nici nu sunt condiţionate.

2. Dreptul de a te bucura de libertăţile civile şi politice, chiar şi accesul la funcţiile publice, este independent de confesiunile religioase.

3. Nimeni nu poate fi obligat să-şi facă cunoscute propriile convingeri religioase. Autorităţile au dreptul de a se informa asupra apartenenţei la o comunitate religioasă a unei persoane numai dacă li se conferă drepturi sau îndatoriri în acest sens sau dacă aceasta este cerută de efectuarea unor statistici prevăzute de lege.

4. Nimeni nu poate fi constrâns la acte sau ceremonii de cult, la practicarea unor activităţi religioase sau la prestarea unor forme religioase de jurământ.

Art.137:

1. Nu există nici o religie de stat.

2. Libertatea de a se reuni în asociaţii religioase este garantată. Unirea asociaţiilor religioase în cadrul teritoriului Reichului nu este împiedicată de nici o limitare.

3. Fiecare asociaţie religioasă îşi urmăreşte şi gestionează propriile interese în mod autonom, în limita legilor generale. Ea îşi stabileşte propriile însărcinări şi funcţii fără intervenţia statului sau a autorităţilor locale.

4. Asociaţiile religioase, care prin dreptul anterior erau considerate instituţii de drept public, rămân ca atare. Aceleaşi drepturi trebuie recunoscute şi altor asociaţii religioase, la cererea acestora, dacă ele, în ceea ce priveşte organizarea şi numărul propriilor membri, oferă garanţii de durată. Atunci când mai multe asociaţii religioase de drept public se reunesc într-o uniune şi aceasta din urmă este o instituţie de drept public.

5. Asociaţiile religioase dobândesc capacitate juridică conform dispoziţiilor generale ale dreptului civil.

6. Asociaţiile religioase sunt autorizate, dacă sunt instituţii de drept public, să perceapă contribuţii băneşti … conform legilor landurilor.

7. Asociaţiile religioase sunt echivalente cu asociaţiile care au scopul de a propaga o ideologie.

8. Atunci când aplicarea acestor prevederi necesită elaborarea unor norme speciale, organele legislative ale landurilor au obligaţia de a le adopta.

Art.138:

1. Pentru a acorda asociaţiilor religioase contribuţiile statale prevăzute de lege, stabilirea condiţiilor juridice revine forurilor legislative ale landurilor. În acest scop, Reichul prevede principiile generale.

2. Proprietatea şi alte drepturi ale asociaţiilor şi uniunilor religioase asupra propriilor institute, fundaţii şi alte complexe patrimoniale destinate cultului, instrucţiei sau binefacerii sunt garantate.

Art.139:

Legea permite ca duminicile şi alte zile festive recunoscute de stat să fie destinate odihnei şi elevării spirituale.

Art.141:

Atunci când asociaţiile religioase vor fi solicitate să satisfacă serviciul divin şi să se ocupe de îngrijirea sufletelor în armată, spitale, închisori sau în alte instituţii publice, vor fi autorizate să desfăşoare aceste funcţii religioase, orice măsură coercitivă în acest sens trebuie evitată.

Constituţia Greciei

Art.3:

1. Religia predominantă în Grecia este Biserica Creştină orientală Ortodoxă. Biserica Greco-Ortodoxă, recunoscând ca şi conducător pe Domnul Nostru Isus Cristos, este unită în privinţa dogmei cu Marea Biserică din Constantinopol şi cu celelalte biserici creştine ortodoxe, respectând, ca alte biserici, sfintele canoane apostolice şi sinoadele, ca şi Sfânta Tradiţie. Este autocefală şi administrată de Sfântul Sinod permanent, constituit ca atare şi prescris de Carta Bisericii şi conform dispoziţiilor Tomului Patriarhal din 29 iunie 1850 şi ale Actului Sinodal din 4 septembrie 1928.

2. Regimul ecleziastic, stabilit în anumite regiuni ale statului, nu este contrar dispoziţiilor paragrafului precedent.

3. Textul Sfintelor Scripturi nu poate fi schimbat. Traducerea sa oficială într-o altă limbă, fără aprobarea preliminară a Bisericii autocefale greceşti şi a Marii Biserici a lui Cristos din Constantinopol este interzisă.

Art.13:

1. Libertatea de conştiinţă este inviolabilă. Exercitarea drepturilor individuale şi politice nu depinde de credinţele religioase ale fiecăruia.

2. Orice religie cunoscută este liberă; practicile propriului cult se exercită fără obstacole, sub protecţia legilor. Exercitarea cultului nu poate cauza prejudicii ordinii publice şi bunelor moravuri. Prozelitismul este interzis.

3. Deservenţii tuturor religiilor cunoscute sunt supuşi aceleiaşi supravegheri din partea statului şi aceloraşi obligaţii faţă de el, ca şi cei ai religiei predominante.

4. Nimeni nu poate fi scutit de îndeplinirea obligaţiilor faţă de stat sau să refuze aplicarea legilor pe motive ce ţin de convingeri religioase.

5. Nu poate fi impus nici un jurământ, în afara celor prevăzute de lege, care specifică şi formula jurământului.

Art.105:

1. Insula Athos …, care formează teritoriul Muntelui Athos este, după anticul său statut privilegiat, o parte a statului elen, cu administraţie autonomă, a cărei suveranitate rămâne intactă. Din punct de vedere spiritual, Muntele Athos este sub jurisdicţia directă a Patriarhatului Ecumenic. Toţi cei care duc o viaţă mănăstirească primesc naţionalitate elenă numai după ce vor fi admişi ca novici sau monahi, fără alte formalităţi.

2. Muntele Athos este administrat conform statutului său, cu cele 20 de mănăstiri sfinte, care au împărţit între ele teritoriul Insulei Athos, care nu poate fi înstrăinat. Administraţia este exercitată de reprezentanţii Sfintelor mănăstiri, care formează Sfânta Comunitate. Este interzis să se aducă orice modificare sistemului administrativ sau numărului mănăstirilor Muntelui Athos şi nici ordinii lor ierarhice sau raporturilor lor cu cei care depind de ele; primirea eterodocşilor sau a schismaticilor este interzisă.

3. Stabilirea detaliată a statutelor Muntelui Athos şi a modalităţilor aplicării lor este operată de Carta Statutară a Muntelui Athos, care este redactată şi votată de 20 de mănăstiri sfinte, cu participarea reprezentanţilor statului, şi ratificată de Patriarhatul Ecumenic şi de Camera Deputaţilor Eleni.

4. Observarea regimului Muntelui Athos este pusă, din punct de vedere spiritual, sub înalta supraveghere a Patriarhatului Ecumenic şi, din punct de vedere administrativ, sub supravegherea statului, căruia îi aparţine în exclusivitate menţinerea ordinii şi securităţii publice.

5. Puterile mai sus menţionate ale statului sunt exercitate de un guvernator, ale cărui drepturi şi îndatoriri sunt reglementate de lege. De asemenea, sunt fixate de lege puterea judiciară exercitată de autorităţile conventuale şi de Sfânta Comunitate, ca şi prerogativele de vamă şi fiscale ale Muntelui Athos.

Constituţia Republicii Irlanda

Art.44:

1. Statul recunoaşte că Domnului Atotputernic trebuie să I se acorde omagiul publicului. Va fi cinstit numele său şi respectată şi onorată religia (amendat în 1972).

2. Libertatea de conştiinţă şi libera profesare şi practicare a religiei sunt subordonate ordinii şi moralităţii, garantate fiecărui cetăţean.

3. Statul promite să nu ajute cu subsidii nici o religie.

4. Statul nu va impune nici o incapacitate şi nu va face nici o discriminare în raport cu profesia, credinţa sau statutul religios.

5. Legislaţia privind subvenţiile de stat acordate şcolilor nu va face diferenţă între şcolile administrate de diferite confesiuni religioase şi nu va prejudicia dreptul copiilor de a frecventa o şcoală subvenţionată de stat, chiar dacă aceştia nu vor asista la orele de religie ţinute în şcolile respective.

6. Fiecare confesiune religioasă va avea dreptul de a gestiona propriile afaceri, de a poseda, achiziţiona şi administra propriile bunuri, mobile şi imobile, şi de a menţine instituţii cu scopuri religioase şi de binefacere.

7. Bunurile unei confesiuni sau ale unei instituţii educative nu vor fi sustrase de la scopurile lor, cu excepţia operelor necesare pentru utilitatea publică şi fără plata unei indemnizaţii.

Constituţia Republicii Italiene

Art.7:

Statul şi Biserica Catolică sunt, fiecare în domeniul lor de activitate, independente şi suverane. Raporturile lor sunt reglementate de Pactele LATERANENSI. Modificarea pactelor, acceptate de ambele părţi, nu necesită procedura de revizuire constituţională.

Art.8:

Toate confesiunile religioase sunt egale şi libere în faţa legii. Confesiunile religioase diferite de cea catolică au dreptul de a se organiza după propriile statute, astfel încât să nu vină în contradicţie cu ordinea juridică italiană. Raporturile lor cu statul sunt reglementate de lege, pe baza înţelegerii cu reprezentanţii acestor confesiuni.

Art.18:

Caracterul ecleziastic, scopul religios sau de cult al unei asociaţii sau instituţii nu pot fi cauză a unor limitări legislative speciale, nici a unor obligaţii fiscale pentru constituirea, capacitatea juridică şi orice formă de activitate.

 

Art.19:

Toţi au dreptul de a practica în mod liber propria credinţă religioasă în orice formă, individual sau asociat, să facă propagandă sau să exercite în particular sau în public cultul, cu condiţia să nu fie vorba de ritualuri contrare bunelor moravuri.

Constituţia Regatului Norvegiei

Art.2:

Toţi locuitorii Regatului se bucură de libertatea de cult. Religia evanghelică luterană este religia oficială de stat. Cetăţenii care aparţin acestei religii urmează să-şi educe copiii conform acesteia.

Art.4:

Regele va trebui să profeseze, să practice şi să protejeze întotdeauna religia evanghelică luterană.

Art.16:

Regele reglementează problemele referitoare la serviciul public, divin sau ecleziastic, inclusiv şedinţele şi reuniunile referitoare la problemele religioase, şi supraveghează ca deservenţii de cult să respecte prevederile în vigoare.

Art.21:

Regele alege şi numeşte, după consultări cu Consiliul de Miniştri, toţi funcţionarii … ecleziastici.

Constituţia Republicii Portugheze

Art.41:

1. Libertatea de conştiinţă, de religie şi de cult este inviolabilă.

2. Nimeni nu poate fi persecutat, privat de drepturi sau scutit de obligaţiile sau îndatoririle civile datorită convingerilor sau practicilor sale religioase.

3. Biserica şi comunităţile religioase sunt autonome faţă de stat şi sunt libere în organizarea şi în exercitarea funcţiilor lor şi ale cultului.

4. Este garantată libertatea învăţământului pentru orice cult şi folosirea mijloacelor de comunicare socială adecvate desfăşurării activităţii bisericilor.

5. Este recunoscut dreptul de obiecţie din motive de conştiinţă, cei în cauză având obligaţia să presteze un serviciu în afara forţelor armate, în aceeaşi perioadă de timp ca serviciul militar obligatoriu.

Art.43:

2. Statul nu îşi poate aroga dreptul de a programa educaţia şi cultura conform unei anumite orientări filosofice … sau religioase.

1. Învăţământul public nu va fi confesional.

Constituţia Regatului Ţărilor de Jos

Art.1:

Nu este permisă nici o discriminare bazată pe religie, convingeri…

Art.6:

1. Fiecare persoană are dreptul de a-şi manifesta în mod liber religia sau convingerile sale, în mod individual sau în colectiv, cu excepţia răspunderii fiecăruia conform legii.

2. În ceea ce priveşte exercitarea acestui drept în afara lăcaşurilor de cult, legea poate fixa reguli pentru protejarea sănătăţii participanţilor, pentru asigurarea desfăşurării circulaţiei publice şi pentru a combate sau preveni dezordinea.

Art.23:

3. Învăţământul public este reglementat prin lege, prin respectarea religiei şi a convingerilor fiecăruia.

Art.39:

Legea menţionează condiţiile în care se acordă exceptarea de la satisfacerea serviciului militar, în cazul unor obiecţii de conştiinţă întemeiate.

Art.181:

Fiecare îşi profesează propriile opinii religioase în deplină libertate …

Art.182:

Tuturor comunităţilor religioase din Regat le este asigurată o protecţie legală.

Art.183:

Membrii diferitelor confesiuni au aceleaşi drepturi civile şi politice, inclusiv se pot bucura de demnităţi, funcţii şi însărcinări politice.

Art.184:

Exercitarea publică a tuturor cultelor este permisă în interiorul edificiilor şi a locurilor închise, cu condiţia luării măsurilor necesare pentru păstrarea ordinii şi liniştii publice.

În aceleaşi condiţii este admisă exercitarea publică a cultului, chiar şi în afara edificiilor şi a locurilor închise, unde este admisă actualmente p e baza legilor şi a regulamentelor.

Art.186:

Regele veghează ca toate comunităţile religioase să se menţină în limitele prevăzute de legile statului.

Art.187:

Intervenţia guvernului nu este cerută nici pentru corespondenţa între şefii diferitelor comunităţi religioase, nici pentru publicarea instrucţiunilor religioase, cu excepţia responsabilităţilor stabilite de lege.

Art.196:

Legea stabileşte condiţiile în care va fi admisă, pentru grave raţiuni de conştiinţă, scutirea de satisfacerea serviciului militar.

Art.208:

Instrucţia publică va fi reglementată de lege prin respectarea sentimentelor religioase ale fiecăruia.

 

 

 

Constituţia Regatului Suediei

Art.1:

Pe planul vieţii publice, fiecărui cetăţean îi sunt garantate:

6. Libertatea de conştiinţă, adică reunirea în comunităţi religioase şi practicarea propriului cult.

 

 

Dispoziţii tranzitorii

Art.9:

… Titularii funcţiilor publice care nu aparţin Bisericii Suediei nu pot participa la luarea deciziilor referitoare la activitatea religioasă a Bisericii, la instruirea religioasă, la exercitarea funcţiilor religioase, la promovarea în/sau la retragerea din funcţiile de răspundere în cadrul organizaţiei ecleziastice. Totuşi, când este vorba de probleme de competenţa guvernului, impedimentul conţinut în dispoziţia precedentă are efect numai pentru ministrul însărcinat cu rezolvarea acestor problemelor.

Guvernul numeşte în funcţiile de arhiepiscop şi episcop pe unul din cei trei candidaţi propuşi conform prescripţiilor legii ecleziastice. Această lege reglementează şi numirile în oficiile ecleziastice şi în parohii şi drepturile atribuite în acest scop guvernului.

… legile ecleziastice sunt aprobate, modificate sau abrogate printr-un act comun al Riksdag-ului şi guvernului, întotdeauna cu consensul Sinodului Bisericii.

(Art.2 al Constituţiei din 1803 specifică faptul că regele trebuie să aparţină întotdeauna doctrinei evanghelice adoptată de Confesiunea de la Augsburg în versiunea originală a decretului Sinodului de la Uppsala din 1953).

Privilegiile, beneficiile, drepturile şi libertăţile rămân în vigoare….

Orice modificare sau abrogare a acestor privilegii, beneficii, drepturi şi libertăţi poate avea loc numai printr-o hotărâre a guvernului şi Riksdag-ului, cu consensul Sinodului Bisericii.

Constituţia Spaniei

Art.16:

1. Libertatea ideologică, religioasă şi de cult a indivizilor şi comunităţilor este garantată, fără alte limitări, în toate manifestările sale, cu excepţia celor ce contravin ordinii publice protejate de lege.

2. Nimeni nu va fi obligat să-şi declare ideologia, religia sau credinţa.

3. Nici o confesiune nu va avea caracterul de religie de stat. Puterea publică va ţine seama de credinţele religioase ale societăţii spaniole şi va întreţine relaţii de cooperare cu Biserica Catolică şi cu alte confesiuni.

Art.27:

3. Puterile publice garantează părinţilor dreptul să dispună ca fiii lor să primească o educaţie religioasă şi morală în acord cu propriile lor convingeri.

Art.30:

2. Legea va determina obligaţiile militare ale spaniolilor şi va stabili, cu garanţii pertinente, obiecţia de conştiinţă şi alte cazuri de exceptare de la serviciul militar obligatoriu. Ea va putea impune, dacă va fi cazul, o prestare socială care va înlocui serviciul militar obligatoriu.

4. Un serviciu civil va putea fi stabilit în funcţie de interesele generale.

Constituţia Republicii Ungaria

Art.8:

1. Republica Ungară recunoaşte drepturile fundamentale inviolabile şi inalienabile ale omului, respectarea şi ocrotirea acestora fiind obligaţia primordială a statului.

2. În Republica Ungară legea stabileşte normele privitoare la drepturile şi obligaţiile fundamentale, dar nu poate limita conţinutul de bază al unui drept fundamental.

3. Exercitarea drepturilor fundamentale poate fi suspendată sau limitată în timpul stării excepţionale, stării de necesitate sau stării de pericol, cu excepţia drepturilor fundamentale prevăzute la art.54-56, 57 alin.2-4, 60 66-69 şi 70/E.

Art.59:

1. În Republica Ungaria fiecare are dreptul la libertatea gândirii, a conştiinţei şi a religiei.

3. În Republica Ungară biserica funcţionează separată de stat.

Art.61:

1. În Republica Ungară fiecare are dreptul de a-şi exprima liber opiniile.

1. Republica Ungară recunoaşte şi apără libertatea presei.

 

ROMÂNIA

 

Dintre prevederile Constituţiei din 1991 referitoare la libertatea religiei, menţionăm:

Art.6: (1) Statul recunoaşte şi garantează persoanelor aparţinând minorităţilor naţionale dreptul la păstrarea, la dezvoltarea şi la exprimarea identităţii lor etnice, culturale, lingvistice şi religioase.

Art.29: (1) Libertatea gândirii şi a opiniilor, precum şi libertatea credinţelor religioase nu pot fi îngrădite sub nici o formă. Nimeni nu poate fi constrâns să adopte o opinie ori să adere la o credinţă religioasă, contrare convingerilor sale.

(2) Libertatea conştiinţei este garantată; ea trebuie să se manifeste în spirit de toleranţă şi de respect reciproc.

(3) Cultele religioase sunt libere şi se organizează potrivit statutelor proprii, în condiţiile legii.

(4) În relaţiile dintre culte sunt interzise orice forme, mijloace, acte sau acţiuni de învrăjbire religioasă.

(5) Cultele religioase sunt autonome faţă de stat şi se bucură de sprijinul acestuia, inclusiv prin înlesnirea asistenţei religioase în armată, în spitale, în penitenciare, în azile şi în orfelinate.

(6) Părinţii sau tutorii au dreptul de a asigura, potrivit propriilor convingeri, educaţia copiilor minori a căror răspundere le revine.

După 1989, din iniţiativa cultelor, a credincioşilor, a instituţiilor de stat şi a unor partide politice parlamentare s-au elaborat moduri de gândire, s-au luat măsuri, s-au instituit, în mod spontan dar şi deliberat, practici care au asigurat un demaraj promiţător al libertăţii religioase.

Din păcate, pe măsura trecerii timpului, datorită influenţei unor cercuri religioase şi politice conservatoare şi a unor abuzuri şi anomii în domeniul libertăţii religioase, a intervenit un proces de stagnare, de scădere a ritmului procesului libertăţii religioase, de alterare a metabolismului acestuia.

Relaţia stat-subiecţii vieţii religioase (Biserici, culte, comunităţi, asociaţii, fundaţii şi organizaţii religioase etc.) a fost şi este un dintre cele mai importante şi controversate probleme în toate societăţile, îndeosebi în cele democratice.

Studierea relaţiilor stat-Biserici şi comunităţi religioase, de pe poziţiile diferitelor discipline socio-umane şi a ştiinţei religiilor, este deosebit de importantă în România, deoarece acestea au devenit una din problemele fundamentale ale gândirii şi acţiunii sociale, a cărei soluţionare va avea ample implicaţii în planul fundamentării necesare dezvoltării societăţii româneşti, în special a culturii, spiritualităţii şi a vieţii religioase, a creşterii rolului acestora în apărarea şi exprimarea identităţii naţionale a poporului nostru.

Biserica Ortodoxă Română are o mare contribuţie şi experienţă în acest sens şi este foarte posibil ca şi alte Biserici să-şi aducă contribuţia proprie, care nu depinde numai de numărul de credincioşi, ci şi de influenţa asupra vieţii morale, de rolul în modelarea raporturilor sociale, în conservarea şi dezvoltarea dimensiunii spirituale a poporului român şi de forţa lor spirituală.

Relaţia stat-Biserică va continua să reprezinte o problemă importantă a societăţii româneşti. Procesul de organizare, funcţionare şi consolidare a statului de drept şi de constituire a societăţii civile este în curs de desfăşurare. Modelarea şi optimizarea relaţiei stat-subiecţii vieţii religioase necesită continuarea şi aprofundarea reflecţiei şi acţiuni specifice teologice, civice şi politice.

Regimul comunist a exercitat un control minuţios asupra organizării şi funcţionării cultelor religioase, inclusiv asupra procesului de elaborare şi răspândire a dogmelor şi elementelor de concepţie religioasă.

După 1989, unii clerici au fost acuzaţi de colaboraţionism cu autorităţile comuniste. Tot în această perioadă a început un accentuat proces de contestare şi subminare a prestigiului şi autorităţii conceptului de instituţii de stat, îndeosebi a celor din sfera puterii executive. Problematica relaţiilor stat-Biserici, libertatea religioasă au fost amplu dezbătute după 1990, în special în Adunarea Constituantă.

Elaborarea prevederilor Constituţiei referitoare la viaţa religioasă, introducerea orei de religie în învăţământul de stat, alte activităţi ale Bisericilor au stârnit ample discuţii politice cu privire la problematica libertăţii religioase.

În primii ani după 1989, unii clerici şi unele culte nu au sprijinit ideea refacerii instituţiei publice specializată în relaţiile stat-Biserici. Adunarea Constituantă, conducându-se după doctrinele promovate de majoritatea gânditorilor şi oamenilor politici, a conceput un sistem politic bazat pe principiul separării/cooperării stat-biserică. Demersul a fost deosebit de dificil, deoarece principiul separării este în totală contradicţie cu tradiţia noastră istorică. 

În societăţile cu biserici ortodoxe majoritare, inclusiv în România, în cultură, ştiinţă, în educaţia civică, în special în mentalitatea oamenilor există o lipsă de experienţă în integrarea acestui principiu.

Legiuitorul român a evitat să afirme explicit că statul este separat de biserică, cum au prevăzut unii legiuitori.

Statul român se bazează pe valorile şi principiile religiei creştine şi oferă suport pentru consolidarea şi dezvoltarea acestora, se interesează de religiozitatea şi moralitatea cetăţenilor săi.

În actualul cadru democratic, autonomia cultelor a generat raporturi nu numai cu statul, dar şi între ele. Ca şi în societate, frustrările, persecuţiile, umilinţele, desconsiderarea şi-au găsit exprimări în totală contradicţie cu învăţătura şi morala creştină, care au dus inclusiv la manifestări anomice şi distorsionate în relaţiile dintre subiecţii vieţii religioase.

Biserica Ortodoxă Română a cerut să i se recunoască prin lege statutul de biserică naţională, cerere ce a nemulţumit celelalte culte.

În general, există tensiuni, suspiciuni şi neînţelegeri între următorii subiecţi ai vieţii religioase: între Biserica Ortodoxă Română şi Biserica Catolică, îndeosebi Greco-Catolică (generate de nerestituirea unor parohii, biserici, case parohiale, care în 1948 au fost trecute în proprietatea Bisericii Ortodoxe Române); între cultele creştin-ortodoxe şi cele evanghelice etc.

 

 

A N E X Ă

 

 

DOCUMENTELE O.N.U. 

PRIVIND LIBERTATEA RELIGIOASĂ

 

1. Declaraţia Universală a Drepturilor Omului, 1948;

2. Pactul internaţional referitor la drepturilor, economice, sociale şi culturale, 1966;

3. Pactul internaţional referitor la drepturile civile şi politice, 1966;

4. Declaraţia privind drepturile persoanelor aparţinând minorităţilor naturale sau etnice, religioase şi lingvistice, 1992;

5. Declaraţia privind eliminarea tuturor formelor de intoleranţă şi de discriminare din motive religioase sau de convingere, 1981;

6. Raport al Comisiei pentru drepturile omului despre respectarea drepturilor şi libertăţilor religioase, 1991.

